**EELNÕU 2022/86**

 **KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | X |
| kultuuri- ja spordikomisjon | JK |
| majandus- ja keskkonnakomisjon | X |
| revisjonikomisjon | X |
| sotsiaalkomisjon | X |
| seeniorite nõukoda | X |
| noortevolikogu | X |

**VILJANDI LINNAVOLIKOGU**

OTSUS

### 26. mai 2022 nr

Ausamba võõrandamine otsustuskorras

Viljandi Linnavolikogu 30.05.2012 määrusega nr 118 kinnitatud “Viljandi linnavara valitsemise korra” § 20 lõike 1 punkti 1d, § 21 lõike 1 punkti 1 ja § 22 lõike 1 punkti 3 alusel, võttes arvesse Eesti Rahva Muuseumi valmisolekut võtta võõrandatav vara enda kogudesse, Viljandi Linnavolikogu

**o t s u s t a b:**

1. Võõrandada otsustuskorras Viljandi linnale kuuluv Jaak Joala ausammas koos kõigi õiguste ja kohustustega Eesti Rahva Muuseumile.

2. Ausammas võõrandatakse tasuta kinkelepingu sõlmimise teel.

3. Kinkelepingus sätestada Eesti Rahva Muuseumi kui kingisaaja kohustus kooskõlastada ausamba võõrandamise hetkest alates ausamba mistahes viisil eksponeerimine eelnevalt Jaak Joala lese Maire Joalaga.

4. Kõik ausamba võõrandamisega seotud kulutused tasub Viljandi Linnavalitsus.

5. Volitada linnapead või tema asendajat edasivolitamise õigusega sõlmima ausamba kinkelepingut. Selleks volitatakse teda esitama ja vastu võtma kõiki vajalikke avaldusi ja dokumente, Viljandi linna nimel lepingule alla kirjutama ja teostama kõike, mis on seotud nimetatud ülesande täitmisega.

6. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

7. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d): Marko Kotsar

**Esitatud:** 09.05.2022

**Esitaja:** Viljandi Linnavalitsus **Ettekandja:** Madis Timpson

**Lk arv:** 3

**Hääletamine:** poolthäälteenamus/nõudmisel

Seletuskiri

**Ausamba võõrandamine otsustuskorras**

Eelnõu eesmärk on otsustada Jaak Joala ausamba tasuta võõrandamine Eesti Rahva Muuseumile, et viimane lisaks selle taiese oma kogudesse.

Viljandi linnavara valitsemise kord sätestab järgmist:

§ 20 lõike 1 punkt 1d - linnavara võõrandamise otsustab volikogu, kui vara võõrandatakse enampakkumiseta ning selle müügihind on suurem kui 6300 eurot;

§ 21 lõike 1 punkt 1 – linnavara võib võõrandada otsustuskorras tasu eest, tasuta või alandatud hinna eest,

§ 22 lõike 1 punkt 3 – linnavara võib võõrandada otsustuskorras, kui see võõrandatakse avalik-õiguslikele juriidilistele isikutele, mittetulundusühingutele või sihtasutustele.

Viljandi linna omandisse kuulub 2020. aastal skulptor Mati Karmini poolt MTÜ Meie Viljandi tellimusel ja Viljandi linna kaasrahastamisel loodud Jaak Joala ausammas. Taies on alates selle avalikku ruumi paigutamisest 2020. aasta detsembris põhjustanud palju poleemikat ning teravaid emotsioone nii ausamba poolt kui ka vastu. Teravaim kriitika pärineb Jaak Joala lähedaste poolt, kes on nõudnud korduvalt ausamba avalikus ruumis eksponeerimise lõpetamist, kuivõrd nende nõusolekut väidetavalt ausamba loojad ei küsinud ning nende hinnangul ei ole ausammas kujutatava artisti vääriline. Sarnaseid seisukohti laekus Viljandi raekotta mitmeid ka linnakodanike poolt. Viljandi Linnavalitsus otsustas ausamba eksponeerimise Viljandi linna avalikus ruumis lõpetada ning asus otsima muid väärikaid võimalusi põneva looga taiese paigutamiseks. Arutelude käigus on jäänud ühe parima võimaliku variandina lauale võimalus anda ausammas üle Eesti Rahva Muuseumi kogusse, et selle edasist käekäiku saaksid suunata oma ala professionaalid.

Ausamba võõrandamine ei too linnale kaasa märkimisväärseid kulusid ega ka tulusid, sest kavas on ausammas ERM-ile üle anda tasuta. Kanda tuleb ehk teatav transpordikulu.

(allkirjastatud digitaalselt)

Marko Kotsar

õigusteenistuse juht